|  |
| --- |
| REPUBLIKA HRVATSKAOSJEČKO-BARANJSKA ŽUPANIJA**Općina Ernestinovo****Općinsko vijeće** |

KLASA: 021-05/18-01/1

## URBROJ: 2158/04-18-3

Ernestinovo, 22. siječnja 2018.

ZAPISNIK

**sa 6. sjednice sedmog saziva Općinskog vijeća Općine Ernestinovo**

**održane 22. siječnja 2018. godine sa početkom u 18:00 sati**

Sjednica se održava u vijećnici Općine Ernestinovo, V. Nazora 64, 31215 Ernestinovo s početkom u 18.00 sati. Sjednicu otvara predsjednik Općinskog vijeća Krunoslav Dragičević. Na početku sjednice predsjednik Krunoslav Dragičević obavlja prozivku vijećnika.

Na sjednici su prisutni vijećnici:

1. Krunoslav Dragičević, predsjednik
2. Igor Matovac, dipl. iur., potpredsjednik
3. Vladimir Mrvoš, potpredsjednik
4. Ivana Bagarić, mag. iur.
5. Damir Matković, mag. iur.
6. Zoran Toth
7. Ivica Pavić
8. Stjepan Deže
9. Siniša Stražanac
10. Siniša Roguljić

Odsutni vijećnici:

1. Šarika Sukić
2. Lajoš Bocka

Ostali prisutni:

1. Marijana Junušić, univ. spec. oec., općinska načelnica
2. Deže Kelemen, donačelnik
3. Marina Krajnović, mag. iur., pročelnica Jedinstvenog upravnog odjela
4. Eva Vaci, administrativna tajnica

Nakon prozivke predsjednik Vijeća Krunoslav Dragičević konstatira da je sjednici nazočno 10 vijećnika te se konstatira da Vijeće može donositi pravovaljane odluke.

Zatim predsjednik za zapisničara predlaže Evu Vaci, a za ovjerovitelje zapisnika Sinišu Roguljić i Stjepana Deže.

**ZAKLJUČAK**

**Prijedlozi su jednoglasno prihvaćeni, s 10 glasova za. Za zapisničara se određuje Eva Vaci, a za ovjerovitelje zapisnika Siniša Roguljić i Stjepan Deže.**

Prije utvrđivanja dnevnog reda, za riječ se javlja donačelnik Deže Kelemen i pita jesu li vijećnici upoznati s pismom koje je Općinskom vijeću uputilo Vijeće mađarske nacionalne manjine te zašto to pismo nije uručeno svim vijećnicima.

Za riječ se javlja pročelnica i objašnjava da je proračun za 2018. godinu već usvojen, da se o iznosu koji je namijenjen za financiranje rada Vijeća nacionalne manjine raspravljalo prilikom donošenja proračuna i da općenito proračun, kao i njegove izmjene, može predlagati općinska načelnica, a ne Vijeće mađarske nacionalne manjine.

Donačelnik Kelemen zamolio je da se pismo podijeli svim vijećnicima na znanje, na što je pročelnica dala nalog administrativnoj tajnici da kopira potreban broj primjeraka i podijeli vijećnicima odmah na sjednici. (Što je i učinjeno. Pismo je u prilogu zapisnika.)

Potom se prelazi na utvrđivanje dnevnog reda. Predsjednik za sjednicu predlaže sljedeći

**Dnevni red**

1. Usvajanje zapisnika 5. sjednice
2. Donošenje Plana gospodarenja otpadom Općine Ernestinovo za razdoblje 2017.-2022. godine
3. Donošenje Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Ernestinovo
4. Donošenje Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada
5. Donošenje Odluke o izmjenama Odluke o komunalnom redu
6. Donošenje Provedbenog plana unaprjeđenja zaštite od požara za 2018. godinu
7. Rasprava o potrebi izrade nove projektne dokumentacije za izgradnju dječjeg vrtića u Ernestinovu, na kčbr. 266, k.o. Ernestinovo, Školska ulica 4.
8. Razno

Budući da nema prijedloga za dopunu dnevnog reda, predsjednik daje prijedlog na usvajanje.

**Zaključak**

**Dnevni red se usvaja jednoglasno, s 10 glasova za.**

TOČKA 1. USVAJANJE ZAPISNIKA SA 5. SJEDNICE VIJEĆA

Budući da nije bilo primjedbi na zapisnik prethodne sjednice, predsjednik Vijeća daje zapisnik na usvajanje.

**ZAKLJUČAK**

**Zapisnik sa 5. sjednice Vijeća usvojen je jednoglasno, s 10 glasova za.**

TOČKA 2. DONOŠENJE PLANA GOSPODARENJA OTPADOM OPĆINE ERNESTINOVO ZA RAZDOBLJE 2017.-2022. GODINE

Pročelnica je obrazložila vijećnicima svrhu donošenja Plana gospodarenja otpadom. Objasnila

je vijećnicima da se predmetni plan donosi za razdoblje od 6 godina, a njegove izmjene prema

potrebi.

Planom gospodarenja otpadom su definirani ciljevi, mjere, aktivnosti i rokovi za provođenje

istih, kao i planiranje potrebnih financijskih sredstava za provođenje mjera iz Plana. Planom

se usmjerava gospodarenje otpadom, analizira postojeće stanje te daju smjernice za njegovo

provođenje kao i rokovi za provođenje istih.

Budući je Plan veoma opsežan, nije dostavljen vijećnicima međutim zainteresirani vijećnici su

mogli izvršiti uvid u Plan na mrežnoj stanici Općine Ernestinovo.

Potom je otvorena rasprava. Budući da se nitko nije javio za riječ prijedlog je dan na usvajanje.

**ZAKLJUČAK**

**Općinsko vijeće Općine Ernestinovo donosi Plan gospodarenja otpadom Općine Ernestinovo za razdoblje 2017.-2022. godine.**

**Plan je donesen jednoglasno, sa 10 glasova za.**

TOČKA 3. DONOŠENJE ODLUKE O NAČINU PRUŽANJA JAVNE USLUGE PRIKUPLJANJA MIJEŠANOG KOMUNALNO OTPADA NA PODRUČJU OPĆINE ERNESTINOVO

Vijećnici su u materijalima dobili prijedlog Odluke, pročelnica je dala dodatno obrazloženje.

Objasnila je vijećnicima da se ovom odlukom utvrđuju kriteriji i način pružanja javne usluge

prikupljanja miješanog komunalnog otpada i biorazgradivog komunalnog otpada, obveze

davatelja usluge kao i korisnika usluge, način prikupljanja otpada kao i način izračuna cijene

odvoza otpada. Da je odluka rađena na prijedlog Unikoma d.o.o. kako bi svi (grad i okolne

općine) imali slične odluke, u koje su ugrađene specifičnosti pojedine općine, budući da

imamo istog davatelja usluge.

Potom je otvorena rasprava. Budući da se nitko nije javio za riječ, prijedlog je dan na

usvajanje.

**ZAKLJUČAK**

**Općinsko vijeće Općine Ernestinovo donosi odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Ernestinovo.**

**Odluka je donesena jednoglasno, sa 10 glasova za.**

TOČKA 4. DONOŠENJE ODLUKE O MJERAMA ZA SPRJEČAVANJE NEPROPISNOG ODBACIVANJA OTPADA I MJERAMA ZA UKLANJANJE ODBAČENOG OTPADA

Vijećnici su u materijalima dobili prijedlog odluke te je pročelnica dala kratko obrazloženje.

Objasnila je vijećnicima da se ovom odlukom uređuju načini i mjere za sprječavanje kao i

uklanjanje nepropisno odbačenog otpada, budući da je Općina dužna suzbijati divlje deponije i

poduzimati mjere za sprječavanje nepropisnog odbacivanja otpada, kao i donijeti mjere za

uklanjanje otpada (divljih deponija) ako do njih dođe.

Potom je otvorena rasprava. Budući da se nitko nije javio za riječ, prijedlog je dan na usvajanje.

**ZAKLJUČAK**

**Općinsko vijeće Općine Ernestinovo donosi Odluku o mjerama za sprječavanje nepropisnog odbacivanja otpada i mjerama za uklanjanje odbačenog otpada.**

**Odluka je donesena jednoglasno, sa 10 glasova za.**

TOČKA 5. DONOŠENJE ODLUKE O IZMJENAMA ODLUKE O KOMUNALNOM REDU

Vijećnici su u materijalima dobili samo nacrt Odluke o izmjenama Odluke o komunalnom redu, dok su zainteresirani vijećnici mogli vidjeti cjeloviti tekst Odluke na mrežnim stranicama Općine Ernestinovo. Pročelnica je dala kratko obrazloženje ukazavši vijećnicima na promjene u predmetnoj odluci (a odnose se uglavnom na odvoženje i prikupljanje otpada) budući da je Odluka koju Općina ima zastarjela (još iz 1996.godine). Potom je otvorena rasprava.

Za riječ se javio vijećnik Mrvoš i pitao na koji način se može sankcionirati nesavjesne pojedince koji odbacuju otpad na javne površine.

Pročelnica je odgovorila da je za izdavanje obveznog prekršajnog naloga nadležan komunalni redar jer je tako propisano Zakonom o održivom gospodarenju otpadom, a također je u pripremi novi Zakon o komunalnom gospodarstvu, koji će preciznije utvrditi nadležnosti i ovlasti komunalnog redara.

Budući da se više nitko nije javio za raspravu, prijedlog je dan na usvajanje.

**ZAKLJUČAK**

**Općinsko vijeće Općine Ernestinovo donosi Odluku o izmjenama Odluke o komunalnom redu. Odlukom se briše dio IV. SKUPLJANJE, ODVOZ I POSTUPANJE SA SKUPLJENIM OTPADOM, sve odredbe od članka 63. do članka 91. Odluke o komunalnom redu („Službeni glasnik“ Općine Ernestinovo broj 4/96).**

**Odluka je donesena jednoglasno, sa 10 glasova za.**

TOČKA 6. DONOŠENJE PROVEDBENOG PLANA UNAPRJEĐENJA ZAŠTITE OD POŽARA ZA 2018. GODINU

Vijećnici su u materijalima dobili nacrt Provedbenog plana unaprjeđenja zaštite od požara za 2018. godinu, a pročelnica je dala krako obrazloženje.

Objasnila je da se predmetni Plan donosi na godišnjoj razini na osnovu Plana Županije. Planom

su definirane aktivnosti i mjere zaštite od požara, kao i nositelji i izvršitelji zadataka.

Otvorena je rasprava. Budući da se nitko nije javio za riječ prijedlog je dan na usvajanje.

**ZAKLJUČAK**

**Općinsko vijeće Općine Ernestinovo donosi Provedbeni plan unaprjeđenja zaštite od požara za 2018. godinu.**

**Plan je donesen jednoglasno, sa 10 glasova za.**

TOČKA 7. RASPRAVA O POTREBI IZRADE NOVE PROJEKTNE DOKUMENTACIJE ZA IZGRADNJU DJEČJEG VRTIĆA U ERNESTINOVU, NA KČBR. 226 K.O. ERNESTINOVO, ŠKOLSKA

ULICA 4.

Obrazloženje za ovu točku dala je načelnica. Izvijestila je vijećnike da Općina ima projektnu dokumentaciju za izgradnju dječjeg vrtića za koji je ishođena i građevinska dozvola. Međutim načelnica je u razgovoru s projektantima došla do spoznaje da je objekt veoma nefunkcionalan i da su prostorije veoma neracionalno raspoređene te da ima puno neiskorištenog prostora.Sama izgradnja objekta bila bi veoma skupa; oko 5,3 milijuna kuna, dok se na prostoru od 670 m2 može smjestiti tek oko 40-tak djece. Na taj način bi već na samom početku vrtić bio ispunjen, do krajnjeg kapaciteta. Načelnica dalje navodi da je razgovarala sa drugim općinama koje imaju vrtiće (npr. Antunovac i Magadenovci) koji imaju puno bolje projekte, odnosno na manjoj kvadraturi je smješteno oko 60-tak djece, a i sama izgradnja je jeftinija – oko 3,5 milijuna kuna.

Vijećnik Igor Matovac je upitao koliko je koštao predmetni projekat i je li u tom slučaju taj iznos bačen uzalud.

Pročelnica je odgovorila da je projektna dokumentacija koštala oko 70.000,00 kn (točnije 64.875,00 kn, op. zapisničara). Međutim, objasnila da ne treba na to gledati tako, i da, ukoliko se Općina misli natjecati na neki od Fondova, realno, baš i ne može isfinancirati tako visok udio sufinanciranja. Osim toga, dugoročno gledano veći kapacitet vrtića je isplativiji jer druge susjedne općine nemaju svoje dječje vrtiće i konstantno postoji interes građana za upisom u vrtić u Ernestinovo. Veći kapacitet omogućio bi suradnju između više općina, što može biti od značaja za upravljanje vrtićem. Prema odredbama natječaja za mjeru ruralnog razvoja 7.4.1., upravljanje vrtićem može se povjeriti ustanovi koju osniva jedinica lokalne samouprave (ili više njih). A isto tako susjedi su vrlo nezadovoljni projektom jer im se vrtić proteže po cijeloj međi pa su već u više navrata iznosili svoje pritužbe.

Potom je načelnica još dopunila da ni parkiralište nije najsretnije izvedeno jer je zamišljeno unutar građevinske parcele i da kad se sve to zbroji, bilo bi isplativije napraviti novi projekt.

Vijećnik Siniša Stražanac je također mišljenja da bi parkiralište trebalo izvesti tako da bude u Frankopanskoj ulici zbog lakšeg i sigurnijeg pristupa vrtiću.

**ZAKLJUČAK**

**Općinsko vijeće Općine Ernestinovo donosi Odluku o potrebi izrade nove projektne dokumentacije za izgradnju dječjeg vrtića u Ernestinovu, na kčbr. 266, k.o. Ernestinovo, Školska ulica 4, pod uvjetom da se izgradnja dječjeg vrtića može financirati iz mjera ruralnog razvoja.**

TOČKA 8. RAZNO

Vijećnik Siniša Stražanac je upitao što je poduzeto po pitanju prijevoza autobusom (prijevoznik ARRIVA).

Obrazloženje je dala načelnica izvijestivši Vijeće, da su predstavnici zainteresiranih općina, župan i prijevoznici, već u nekoliko navrata imali sastanak na tu temu, ali bez konkretnih rezultata. Prijevoznici tvrde da im prijevoz u ruralnim sredinama nije rentabilan i traže da ih se sufinancira sa 3 kn po kilometru (oko 4000 km). Načelnica je izvijestila da su se sve općine i gradovi kod kojih prometuje prijevoznik ARRIVA izjasnili da im je to neprihvatljivo te da se u suradnji sa županijom traži rješenje problema prijevoza. Župan Ivan Anušić ocijenio je da bi trebalo poraditi na željezničkom prijevozu, koji je daleko jeftiniji, samo je potrebno uvesti češće linije. O tome se vode pregovori s Hrvatskim željeznicama.

Potom je načelnica izvijestila Vijeće o ishodu sastanka s predstavnicima Javne profesionalne vatrogasne postrojbe Osijek, da i dalje ostaje da Općina ne mora platiti njihovu intervenciju, te da JPVP ne smije odbiti izlazak na intervenciju izvan područja Grada Osijeka.

Potom je donačelnik Deže Kelemen izvijestio Vijeće da su završeni radovi na obnovi reformatske crkve u Laslovu, što je financirala mađarska Vlada, i da će uskoro biti otvorenje, krajem veljače ili početkom ožujka. Iz tog fonda je financirano i uređenje okoliša crkve. Budući je pojas između trotoara i ceste ispred crkve dosta neuredan zamolio je Općinu da financira uređenje iste.

Načelnica je obećala da će stupiti u kontakt sa tvrtkama koje to rade i dogovoriti uređenje prostora ispred crkve o trošku Općine.

Izvijestila je Vijeće da su u tijeku aktivnosti vezane za projekt postavljanja smeđe (turističke) signalizacije, zatim postavljanja trepteće (žute) signalizacije u Ulici V. Nazora u Ernestinovu kao i aktivnosti vezane za autobusna stajališta u Laslovu.

No o tim aktivnostima će se Vijeće još dodatno informirati.

Potom je vijećnik Ivica Pavić upitao zna li se nešto konkretno za projekt „Zaželi“.

Načelnica je odgovorila kako je dobila informaciju da će projekt ići, ide onim redom kako su se projekti prijavljivali i da bi Općina Ernestinovo trebala biti na redu kroz mjesec ili mjesec i pol dana.

Potom se donačelnik Deže Kelemen osvrnuo na pismo predsjednika Vijeća mađarske nacionalne manjine (pismo je podijeljeno vijećnicima na početku sjednice, na traženje donačelnika Kelemena), u kojem predsjednik David Kelemen izražava nezadovoljstvo što su proračunska sredstva za rad Vijeća mađarske nacionalne manjine u 2018. godini prepolovljena. Donačelnik Kelemen obavještava Općinsko vijeće da će predsjednik Vijeća mađarske nacionalne manjine David Kelemen podnijeti ostavku jer je nezadovoljan i ogorčen ovakvom politikom Općinskog vijeća. Budući da se nitko neće prihvatiti te dužnosti, prema njegovim riječima Općina Ernestinovo će morati raspisati nove izbore, koji će Općinu koštati oko 100.000,00 kn odnosno daleko više nego što je uštedjela na smanjenju proračunskih sredstava za rad Vijeća mađarske nacionalne manjine.

Pročelnica se javila za riječ i objasnila da izbori za vijeća nacionalnih manjina ne koštaju 100.000,00 kn, nego daleko manje, koliko se ona može sjetiti 2015. godine su koštali oko 40.000,00 kn. Što se tiče raspisivanja novih izbora, to je u nadležnosti Vlade Republike Hrvatske, na Općine Ernestinovo. Hoće li se raspisivati novi izbori ili neće, o tome će odlučiti Vlada, a ne Općinsko vijeće. Osim toga, u pripremi je poseban zakon o izborima za vijeća nacionalnih manjina i tek treba vidjeti kako će ta materija biti regulirana novim zakonom.

Donačelnik Deže Kelemen je na to odgovorio da on već ima saznanja da će Vlada raspisati nove izbore.

Budući da drugih primjedbi i prijedloga nije bilo, predsjednik Vijeća zaključuje sjednicu u 19:15 sati.

Zapisničar: Ovjerovitelji zapisnika: Predsjednik Vijeća

Eva Vaci Siniša Roguljić Krunoslav Dragičević

 Stjepan Deže